મૂલ્યાંકનનું એ કાર્ય પૂરું થઈ ગયા પછી વલ્કન ફરી એક વખત કામ વગરનો થઈ ગયો હતો. પોતાના કુટુંબ માટે પેટ પૂરતું ભોજન મેળવવા માટે એણે દરરોજ વસાહતની બહાર જવું પડતું હતું, ખાસ કરીને પોતાની દમિયલ દીકરી માટે થઈને! એસએસના એક મહત્ત્વના માણસ ઓબર્સ્કાર્ફ્યૂહરર ગોલા સાથે ઓળખાણ હોવાને કારણે, થોડા સમય માટે કાઝીમર્ઝની એક મેટલ ફેક્ટરીમાં તેને કામ મળી ગયું હતું. એ પછી ગોલાએ વેવેલ નજીક આવેલી એસએસની એક બેરેકમાં સમારકામ કરવાનું કામ તેને અપાવ્યું. વલ્કન જેવો પોતાના સાધનો લઈને બેરેકના ભોજનગૃહમાં પ્રવેશ્યો, એ સાથે જ એણે દરવાજા પર લખેલું લખાણ વાંચ્યું, “યહૂદીઓ અને કૂતરાઓ માટે પ્રવેશબંધ છે”. આ લખાણ વાંચીને, અને ટેકનીકલ એકેડેમીમાં તેણે કરેલા લાખો દાંતનું મૂલ્યાંકન કરી લીધા પછી તેને એક વાતની ખાતરી થઈ ગઈ, કે ગોલા જેવા લોકોની આવી નાની-મોટી તરફેણથી પોતાનો છૂટકારો થવાની અપેક્ષા રાખી શકાય તેમ ન હતું. ગોલા તો આવા લખાણની પરવા કર્યા વગર શરાબ પી રહ્યો હતો, પરંતુ એક હકીકત એ પણ હતી, કે વલ્કનના કુટુંબને ઊઠાવી જઈને કોઈક દિવસ બેલઝેક જેવી કોઈ જગ્યાએ મોકલી અપાય, ત્યારે પણ ગોલા તો કોઈ પરવા કરવાનો ન હતો! એટલે શ્રીમતી ડ્રેસનર અને વસાહતમાં રહેતા બીજા પંદર હજાર લોકોની માફક વલ્કન પણ એટલું જાણી ચૂક્યો હતો, કે અત્યારે તો એ જ જરૂરી હતું, કે પોતે અત્યંત મહત્વના અને કોઈનું ધ્યાન ખેંચે તેવા કામમાં પોતે લાગી જાય. અને યહૂદીઓ એક બાબત જાણતા જ હતા, કે કોઈ સામે ચાલીને તો તેમને આવું કામ આપવા નહીં જ આવે!